Gynał 2 tydnie tymu polski fusbalisty wywalczyli 3. plac na Euro po tym jak klupli Hiszpanōm 3:1. Telko synsacyjno zdałoby sie wiadōmość w mediach jednak za fest sie niy wyônaczyła na światło dziynne…
Godka jednak o Amp fusbalu, szporcie sztyjc młodym, chocioż to tak rychtyg zwykły fusbal z tym, że po szpilplacu tyro sie ô berłach, a fusbalistami sōm szportowcy z jednōm nogōm (wyjōntkiym jednorynki torman). W Polsce szport tyn po leku chyto szwōng. Latoś w Ekstraklasie grało yno piynć klubōw (w tym nimiecki Hoffenheim), ale już na bezrok fusbalistōw na berłach w ôficjalnych rozgrywkach przibydzie. Tōż tera pytani, kerego ni moge braknōnć. Kaj nasi?
Ślōnsk tradycje fusbalowe mo wpisane w DNA. Mapa regiōnu z wiyrchu na dōł wysztrykowano klubami, tōż i w amp fusbalu biołym flekiym niy bydymy. W sezōnie 2007 trzeci plac w Ekstraklasie zebroł klub ze ślōnskigo pograniczo, Kuloodporni Bielsko-Biała. Ale pozōr, bo rośnie im kōnkuryncjo praje w cyntrum ślōnskij aglōmeracji. Ôd marca trynujōm, na dyć ampfusbaliści Szōmbierek Bytōm. Na razie Szōmbierki i Kuloodporni dobrze wspōłprocujōm. Bytōmioki wypożyczyli nawet dwōch swoich groczy do Bielska-Białej na finałowy turniej sezōnu 2017. Na bezrok jednak miyndzy Szōmbierkami a Bielskiym zacznie sie regularno haja ô punkty.
Żodyn niy pedzioł że bydzie lekko. Na poczōntku paździyrnika była już godka ô rozwiōnzaniu Amp Fusbalu Szōmbierek. Terozki tyn news już bezmałaś niyaktualny, ale klub sztyjc tropiōm rozmańte problymy. Dalij szukajōm spōnsorōw i (co nojważniejsze) fusbalistōw… Beztōż pozōr! Szportowcy bez nogi chytejcie sie granio! Ni ma ale… Dyć w Szōmbierkach szpilajōm niy yno Bytōmioki i niy yno chopy. Swoich krykofusbalistōw posłały haniok tyż Glywice, Żory czy Świyntochłowice, a w składzie zielōnych jes tyż i kobiyta.
Niych was niy bydzie gańba! Na zachynta… Jak Szōmbierki rychtyg wlezōm do Ekstraklasy bydōm tamek nojbardzij ropoznowanōm markōm, na dyć to majster Polski z 1980!
szl_Latn szl_Latn szl_Latn szl_Latn szl_Latn